Ventetid på MitID aktivering udvides til 24 timer

Sikkerheden på MitID er blevet strammet yderligere. Men det betyder, at det nu er blevet sværere at hjælpe eksempelvis forældre eller bedsteforældre, der er faret vild i systemet. Der er nemlig blevet justeret på ventetiden, når der skal aktiveres en ny app, kodeviser, kodeoplæser eller chip.

Hvor “karensperioden” tidligere har været en time, skal man nu vente i 24 timer. I hvert fald hvis man går gennem selvbetjeningen på MitID.dk.

“Ventetiden er sat op for at reducere risikoen for svindelformer, hvor brugere telefonisk og lignende lokkes af en kriminel til at logge ind og give den kriminelle adgang til – og kontrol over – brugerens personlige oplysninger,” skriver Digitaliseringsstyrelsen.

Det skal bemærkes, at ventetiden udelukkende bliver sat op for ændringer, der foretages via selvbetjeningen på hjemmesiden. Benyttes der pas eller ansigtsscanning til aktivering via app’en, er der ingen ventetid.

Der arbejdes konstant på at forbedre sikkerheden på MitID-systemet. Så sent som i juni måned blev der indført et ekstra trin med scanning af QR-kode, hvis man logger ind via en hjemmeside.

Inden systemet blev indført, fik det kritik af en række sikkerhedseksperter.

Læs mere: MitID er en ‘skidt løsning’ siger eksperter.

Ifølge Digitaliseringsstyrelsen bruges MitID nu af 5,2 millioner, der hver måned laver cirka 75 milioner transaktioner.

Ventetid på MitID aktivering udvides til 24 timer