Snart virker MitID ikke på ældre Android-telefoner – her er dine muligheder

Har du en Android-telefon, der har nogle år på bagen? Så er det måske ved at være tid til at sige farvel til MitID-appen. Fra 12. august 2025 kræver den nemlig mindst Android 10 – og det betyder, at brugere med Android 9 eller ældre bliver hægtet af.

Ifølge Digitaliseringsstyrelsen handler ændringen om én ting: sikkerhed.

“MitID-appen opdateres løbende med forbedringer af både brugervenlighed og sikkerhed. Det er disse vigtige opdateringer, ældre enheder ikke længere understøtter,” lyder det fra Digitaliseringsstyrelsen.

Styrelsen har allerede advaret de berørte – cirka 37.000 danskere – via Digital Post, breve og beskeder i appen. Kampagnen har dog virket, så antallet af ramte er faldet.

Hvis din Android-enhed ikke kan opdateres til version 10, er der to muligheder:

Invester i en nyere telefon eller tablet.

Bestil en gratis kodeviser eller kodeoplæser, som kan bruges til netbank, e-Boks og andre digitale tjenester uden brug af appen.

På iPhone sker der ingen ændringer denne gang – minimumskravet er fortsat iOS 15, og selv en aldrende iPhone 6S kan stadig køre MitID.

Det er i øvrigt ikke første gang, Digitaliseringsstyrelsen frasorterer ældre versioner af Android. Så sent som i maj måned sidste år røg Android 8 for spærregrænsen.

Snart virker MitID ikke på ældre Android-telefoner – her er dine muligheder